b"\n_START_ARTICLE_\n\xc5\xbdelignitas\n_START_PARAGRAPH_\n\xc5\xbdelignitas, sprogstamoji \xc5\xbeelatina (angl. gelignite, gelatin '\xc5\xbeelatina' + lot. ignis 'ugnis' + -ite)\xc2\xa0\xe2\x80\x93 pirmoji pasaulyje plasti\xc5\xa1koji sprogstamoji med\xc5\xbeiaga, sukurta A. Nobelio 1875\xc2\xa0m.\n_START_SECTION_\nGaminimas\n_START_PARAGRAPH_\n\xc5\xbdelignitas gaminamas koloksilin\xc4\x85 tirpinant nitroglicerine ir sumai\xc5\xa1ant su plau\xc5\xa1iena bei natrio nitratu (ar kalio nitratu). Mi\xc5\xa1inys yra stabilesnis u\xc5\xbe gryn\xc4\x85 nitroglicerin\xc4\x85, jis saugiau perve\xc5\xbeamas._NEWLINE_\xc5\xbdelignitas saugesnis u\xc5\xbe A. Nobelio anks\xc4\x8diau i\xc5\xa1rast\xc4\x85 dinamit\xc4\x85, nes i\xc5\xa1 kieto dinamito i\xc5\xa1rasoja nestabilus nitroglicerinas, kuris jautrus dirgikliams ir gali sukelti sprogim\xc4\x85. Dinamitas gaminamas nitroglicerin\xc4\x85 sugirdant \xc4\xaf diatomin\xc4\x99 \xc5\xbeem\xc4\x99, pjuvenas ar kit\xc4\x85 sugerian\xc4\x8di\xc4\x85 med\xc5\xbeiag\xc4\x85. Taip sugertas nitroglicerinas pasidaro saugesnis, ta\xc4\x8diau jo sprogstamasis galingumas suma\xc5\xbe\xc4\x97ja, nes dinamite dabar viename mas\xc4\x97s vienete yra ma\xc5\xbeiau grynosios sprogstamosios med\xc5\xbeiagos negu gryname nitroglicerine. Tuo tarpu \xc5\xbeelignite nitroceliulioz\xc4\x97 pati yra sprogstamoji med\xc5\xbeiaga, tod\xc4\x97l ji ir stabilizuoja nitroglicerin\xc4\x85, ir nema\xc5\xbeina suminio sprogimo galingumo._NEWLINE_\xc5\xbdelignitas yra lengvai formuojamas, juo manipuliuojant nereikia saugos priemoni\xc5\xb3, jei tik greta n\xc4\x97ra nieko, kad gali priversti j\xc4\xaf detonuoti. Padegtas \xc5\xbeelignitas l\xc4\x97tai dega ir be detonatoriaus nesprogsta, tod\xc4\x97l \xc5\xbeelignit\xc4\x85 saugu sand\xc4\x97liuoti._NEWLINE_Jis yra viena pigiausi\xc5\xb3 sprogstam\xc5\xb3j\xc5\xb3 med\xc5\xbeiag\xc5\xb3.\n_START_SECTION_\nNaudojimas\n_START_PARAGRAPH_\nAirijos nepriklausomyb\xc4\x97s kare (1919\xe2\x80\x931921\xc2\xa0m.) Airijos respublikos armija naudojo \xc5\xbeelignit\xc4\x85. Laikinoji Airijos respublikon\xc5\xb3 armija savo pirmosiose kampanijose prie\xc5\xa1 D. Britanijos paj\xc4\x97gas, lojalist\xc5\xb3 paj\xc4\x97gas \xc5\xa0. Airijoje irgi naudojo \xc5\xbeelignit\xc4\x85, kur\xc4\xaf v\xc4\x97liau pakeit\xc4\x97 semteksu, kur\xc4\xaf jiems tiek\xc4\x97 Libijos vyriausyb\xc4\x97. Junionistai taip pat naudojo \xc5\xbeelignito u\xc5\xbetaisus, kuriais sprogdino vandentiekio ir elektros tiekimo pastotes 1969\xc2\xa0m. baland\xc5\xbeio m\xc4\x97n. Belfasto \xc4\xafvyki\xc5\xb3 metu."